b'\n_START_ARTICLE_\nSant Vicen\xc3\xa7 de Cabanes\n_START_SECTION_\nHist\xc3\xb2ria\n_START_PARAGRAPH_\nLa primera refer\xc3\xa8ncia escrita de l\'esgl\xc3\xa9sia dedicada a Sant Vicen\xc3\xa7 es troba documentada l\'any 1070 en una donaci\xc3\xb3 feta al monestir de Vilabertran, amb la denominaci\xc3\xb3 "parr\xc3\xb2quia de Sant Vicen\xc3\xa7". Es creu que la primera dedicada a Sant Vicen\xc3\xa7 fou constru\xc3\xafda en el s. XI i es trobava a l\'interior del castell; si b\xc3\xa9 despr\xc3\xa9s amb la consolidaci\xc3\xb3 del nucli urb\xc3\xa0 va funcionar com a parr\xc3\xb2quia. Posteriorment \xc3\xa9s mencionada els anys 1279 i 1280 i 1362 sota altres noms com "ecclesia de Cabanis" i "Santi Vicencii de Cabanes"._NEWLINE_Aix\xc3\xad i tot, l\'actual esgl\xc3\xa9sia no va ser constru\xc3\xafda fins a principis del segle XIX, despr\xc3\xa9s que un gran aiguat destru\xc3\xads l\'altra esgl\xc3\xa9sia del poble, la dedicada a Sant Maurici. Les obres d\'aquesta nova esgl\xc3\xa9sia parroquial comencen l\'any 1803. Quinze anys despr\xc3\xa9s es cobreix la teulada i el 22 de gener de 1820 queda bene\xc3\xafda. L\'any 1927 es varen reformar les teulades i la volta de la nau, i el 1997 es procedeix a una restauraci\xc3\xb3 general de l\'edifici._NEWLINE_Cal mencionar que a l\'interior de l\'esgl\xc3\xa9sia es pot apreciar una pica baptismal dels segles XVI-XVII i un baldaqu\xc3\xad del segle XVIII.'